Polisiebeamptes van moord aangeklaArgieffoto bloot ter illustrasie. (Foto: Kent Williamson) Drie polisiebeamptes van KwaZulu-Natal is Maandag in hegtenis geneem vir die moord op ’n 44-jarige man drie jaar gelede. Ao. Senzo German Sosibo, sers. Mzikayise Kala en sers. Sivuyile Vusi Ngodwana se arrestasie volg ná ’n ondersoek deur die onafhanklike polisie-ondersoekdirektoraat (Opod) wat kort ná Mtholeni Ntsele se dood in 2018 van stapel gestuur is. Die beskuldigdes het reeds in die hof verskyn en is elk op borgtog van R2 000 vrygelaat. Die saak is tot 3 November uitgestel. Volgens Opod het die polisiebeamptes, wat aan die nasionale intervensie-eenheid in Durban verbonde was, op 2 Februarie 2018 na Ntsele se woonplek in die Okhukho-gebied in Mahlabathini gegaan om na ŉ ongelisensieerde vuurwapen te soek. Daar was glo verskeie huise op die perseel waarin familielede van die oorledene gewoon het. Twee familielede het glo gelê en slaap toe die polisiebeamptes dié huise binnegedring het en die inwoners verbied het om die huise te verlaat. Die beamptes is toe na bewering na die huis waar Ntsele, wat glo ook by die polisie se aankoms aan die slaap was, gewoon het. “Familielede beweer dat hulle Ntsele ŉ ruk lank hoor huil het. “Toe die gehuil stil raak het die familielede glo gesien hoe die beamptes hul voertuig in trurat tot voor Ntsele se huis trek en hom agterin die voertuig laai, waarna hulle vinnig weggery het,” het Opod in ŉ verklaring gesê. Dit is nie duidelik of Ntsele in dié stadium nog geleef het nie. Plaaslike polisiebeamptes het later dieselfde dag teruggekeer en die familie ingelig dat Ntsele dood is. Die oorsaak van Ntsele se dood is nog nie bekend nie.